19.9.2005	2324/044/2005

Oikeusministeriö
Lainvalmisteluosasto

Viite 	oikeusministeriön lausuntopyyntö 12.5.2005  OM017:00/2003, OM15/41/2003
	
Asia	AINEETTOMIA OIKEUKSIA KOSKEVIEN ASIOIDEN KÄSITTELY	

Maa- ja metsätalousministeriö esittää lausuntonaan oikeusministeriön asettaman ns. IPR-työryhmän mietinnöstä (Oikeusministeriön työryhmämietintö 2005:2) ja siihen sisältyvästä ehdotuksesta aineettomia oikeuksia koskevien asioiden käsittelystä tuomioistuimissa koskevaksi lainsäädännöksi seuraavaa:

Mietintöön sisältyy myös ehdotus kasvinjalostajanoikeudesta annetun lain muuttamisesta siten, että kasvilajikelautakunnan päätökseen haettaisiin muutosta patenttituomioistuimelta, eikä enää hallintolainkäyttösäännösten mukaisesti. Patenttituomioistuimena toimisi Helsingin käräjäoikeus siten kuin laissa aineettomia oikeuksia koskevien asioiden käsittelystä tuomioistuimissa säädettäisiin. 

Mietinnössä muutosehdotusta on pidetty perusteltuna sen johdosta, että se lisäisi asianosaisten oikeusturvaa, kun sekä hallintolainkäytössä että oikeudenkäynnissä nyt käsiteltävät asiat keskitettäisiin yhteen tuomioistuimeen, jolloin tuomioistuimen asiantuntemus lisääntyisi. Mietintöön on liittynyt myös eriävä mielipide, jonka mukaan työryhmän vähemmistö ei ole pitänyt perusteltuna poiketa nykyisestä perustuslain mukaisesta jaosta, jonka mukaan hallintoasioissa muutoksenhakutuomioistuimena toimivat ensiasteena pääsääntöisesti hallinto-oikeudet.

Oikeusministeriö on kehittänyt järjestelmällisesti hallintolainkäyttöä siten, että hallintolainkäytössä omaksuttu kahden muutoksenhakutason järjestelmä on lainmuutoksilla saatu vietyä ainakin maa- ja metsätalousministeriön hallinnonalalla päätökseen. Tasavallan Presidentti on 2.9.2005 vahvistanut hallintolainkäyttölakia sekä monia muita lakeja koskevat muutokset, joissa on vahvistettu hallintolainkäyttöön omaksuttu muutoksenhakujärjestelmä. Lait tulevat voimaan 1.10.2005. Myös kasvinjalostajaoikeudesta annetun lain 37 §:n 3 momentti muuttuu siten, että rekisteriviranomaisen päätökseen haetaan muutosta valittamalla hallinto-oikeuteen siten kuin hallintolainkäyttölaissa säädetään. Muutosta haetaan siten ensi asteena valittamalla alueelliseen hallinto-oikeuteen 30 päivän kuluessa päätöksen tiedoksisaannista. Vielä voimassa olevan säännöksen mukaan muutosta haetaan suoraan korkeimmalta hallinto-oikeudelta ja valitusaika on 60 päivää päätöksen tiedoksisaannista.

Maa- ja metsätalousministeriön näkemyksen mukaan työryhmän mietinnössä on esitetty huomioon arvoisia näkökohtia ehdotusten tueksi. Oikeusvarmuuden näkökulmasta ehdotus saattaisi ehkä tuoda parannusta nykyiseen tilanteeseen verrattuna. Ministeriö toteaa kuitenkin, että muutoksenhaun ohjaaminen hallintoviranomaisen ratkaisuista yleiseen alioikeuteen, vaikka erityiskokoonpanossakin, poikkeaa olennaisesti vallitsevasta muutoksenhakujärjestelmästä. Muutoksenhaku hakemusasiana patenttioikeuteen ja siitä edelleen hovioikeuteen sekä mahdollisesti korkeimpaan oikeuteen on menettely, joka todennäköisesti vaatisi nykyistä enemmän aikaa ja olisi taloudellisesti raskaampi. Samaan asiaan ei välttämättä liity sekä valitusta rekisteriviranomaisen ratkaisusta että riita-asiaa yleisessä alioikeudessa.

Maa- ja metsätalousministeriön mielestä nykyisen valitusjärjestelmän muuttamiseen kasvinjalostusoikeuksista annetun lain osalta ei ole ilmennyt tarvetta, varsinkin kun lain muutoksenhakusäännös on juuri muutettu vastaamaan hallintolainkäytössä omaksuttua linjaa.

Kansliapäällikkö		Jarmo Vaittinen

Vanhempi hallitussihteeri		Marit Ilveskero